Suomen talous voi supistua tänä vuonna jopa neljä prosenttia, Suomen Pankki arvioi.

Suomen bruttokansantuote supistuu kuluvana vuonna 1,5–4 prosenttia koronaviruspandemian sekä heikentyneen suhdanteen vuoksi, Suomen Pankki arvioi tänään julkaistussa väliennusteessaan.

– Suomen vientikysynnän jyrkkä heikkeneminen painaa talouskasvun tänä vuonna selvästi miinukselle. Jos myös kotitalouksien kulutus vähenee olennaisesti ja tuotantoketjut katkeilevat kotimaassa pandemian seurauksena, taantuma voi syventyä entisestään, SP:n tiedotteessa ennakoidaan.

Suomen Pankki aloittaa Suomen talouden väliennusteiden julkaisemisen kaksi kertaa vuodessa. Keväällä ja syksyllä julkaistavissa väliennusteissa päivitetään Suomen talouden näkymät talouskasvun, työllisyyden ja inflaation osalta. Laajemmat Suomen talouden ennustejulkaisut ilmestyvät jatkossakin kesä- ja joulukuussa.

Koronaviruspandemian aiheuttaman poikkeuksellisen tilanteen vuoksi Suomen Pankki esittää tänään julkaistussa ensimmäisessä väliennusteessa todennäköisimmän ennusteuran sijaan kaksi laskelmaa pandemian mahdollisista vaikutuksista Suomen talouteen. Vaikka taantumaan ajautuminen on selvää, taantuman syvyyttä ei vielä ole Suomen Pankin mukaan mahdollista luotettavasti ennustaa.

Heikompi skenaario näyttää todennäköisemmältä

SP:n ensimmäisessä laskelmassa koronavirus leviää laajasti kaikille maailman päätalousalueille ja Suomen talous supistuu 1,5 prosentilla pääosin vientikysynnän jyrkän heikkenemisen takia. Pandemian vaikutuksia talouskasvuun saadaan kuitenkin rajattua.

Toisessa laskelmassa on oletettu lisäksi, että kotitalouksien kulutus vähenee olennaisesti ja kotimaisten yritysten tuotantoketjut katkeilevat myös laajojen kotimaisten rajoitustoimien seurauksena.

– Laskelman suuruusluokkaa on haettu Kiinan alkuvuoden kehitystä kuvaavista tilastotiedoista, sillä muita taloustilastoja, joissa koronaviruksen vaikutus näkyisi, ei juurikaan ole vielä saatavilla, Suomen Pankin tiedotteessa kerrotaan.

Toisen laskelman mukaan Suomen talous supistuu kuluvana vuonna noin 4 prosentilla. Kun tilanne muuttuu nopeasti ja koronapandemia jatkaa leviämistään, heikomman skenaarion kaltainen kehitys näyttää SP:n mukaan yhä todennäköisemmältä.

– Suomen talouden tämänvuotinen kasvu on lähtökohdiltaan heikkoa jo ilman koronaviruspandemian vaikutuksia. Kasvu hidastui viime vuonna ja viimeisellä neljänneksellä jopa supistui selvästi. Huolimatta ostovoiman hyvästä kasvusta ja yritysten parantuneesta kannattavuudesta yksityinen kulutus jäi vaimeaksi ja yksityiset investoinnit supistuivat. Kuluvana vuonna Suomen talous vajoaa taantumaan koronaviruspandemian takia, Suomen Pankki ennustaa.

SP huomauttaa, että laskelmissa on oletettu pandemian vaikutuksen olevan väliaikainen ja Suomen talouden palaavan kasvu-uralle kuluvan vuoden loppupuolella.

– Tällaisen verrattain nopean elpymisen edellytyksenä on, että talouden alkuvuoden äkkijarrutuksen aikana onnistutaan politiikkatoimin estämään yritysten konkurssit ja työttömyyden kasvu.